Østmarka nasjonalpark

Østmarka nasjonalpark er en norsk nasjonalpark opprettet i 2023. Den dekker et område på 54 km² i Østmarka i Oslo og Akershus-kommunene Nordre Follo, Lørenskog, Rælingen og Enebakk. Nasjonalparken ble opprettet for «å bevare naturen i seg selv og for å sikre at befolkningen i framtiden har tilgang til mer intakt natur for rekreasjon, friluftsliv og fysisk aktivitet.» Utstrekning Den omfatter blant annet tidligere Østmarka naturreservat (18 km²), som ligger nordøst i parken. I nasjonalparken inngår også 2,5 km² av det tidligere Spinneren friluftslivsområde (3,5 km²). Den øvrige del av Spinneren friluftsområde ble innlemmet i Østmarka friluftslivsområde som ble opprettet samtidig med nasjonalparken. Friluftlivsområdet går langs nasjonalparkens vestlige grense, og omfatter 16,9 km² i Oslo og Nordre Follo kommuner. Nasjonalparken består i hovedsak av skog, et særegent skoglandskap med variert topografi og med innslag av myrer, sjøer og vannsystemer, samt mange kulturminner. Østmarka har hatt fast tilhold av ulv siden 2012, og med flere ynglinger fram til i dag. Utvidelser under arbeid I januar 2026 ble det klart at Statsforvalteren hadde startet verneprosessen med å innlemme ytterligere 1,6 kvadratkilometer i nasjonalparken. Grunneieren Enebakk kommune avgir området etter at kommunestyret hadde vedtatt å melde området til frivillig vern. Utvidelsen går sørover i parken. Restriksjonsnivå Opprettelsen av nasjonalparken skulle ikke føre til noen vesentlig endring i den etablerte bruken. Dette innebar at regjeringen åpnet for mer aktivitet og tiltak i Østmarka nasjonalpark enn i andre nasjonalparker i Norge. Det er ikke tillatt med skogbruk, skogbrukstiltak, nye anlegg og innretninger og aktiviteter eller tiltak som kan skade verneverdiene. Dersom ikke annet er nevnt i verneforskriftene gjelder viltloven, lakse- og innlandsfiskloven og motorferdselloven. I nasjonalparkens sone A ble det innført et restriksjonsnivå tilsvarende det som gjaldt i det tidligere Østmarka naturreservat. I sone A er det ikke tillatt med sykling. Bever Beveren ble utryddet fra Østmarka på slutten av 1800-tallet. Det var først i 1975 at viltnemnda i Oslo satte ut to beverpar i Østmarka. Disse greide å etablere seg, og per 2024 er det en levedyktig bestand av arten i området. Referanser